Октавио Пас
Посещения

Превод от испански: Александър Муратов, Атанас Далчев, 1968

chitanka.info

С градската нощ от камък и суша

влиза полето в моята стая.

Протяга зелени ръце с часовници ръчни от птици,

с гривни от листи.

Носи река във ръката.

Влиза и синьото небе на полето

с кошница перли, току-що обрани.

Сяда морето редом със мене,

проснало своята бяла опашка по пода.

От мълчанието никне дърво от музика бавна.

От дървото увисват всички хубави думи,

блещукат, узряват и падат.

Пещера е челото ми, дето светкавицата обитава…

Насели се всичко с крила.

Истина ли е, кажи ми, че иде полето от толкоз далече,

или си ти и съня, който сънуваш до мене?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.